
Kitörés

Kulcsszavak: performance;természetművészet;társadalmi rétegek;szerepvállalás;identitás
A 25 perces performansz mozzanatai a következő szerint zajlottak: megérkezés a helyünkre az
ajtónyilásba, először guggoló pózban, majd az ebből való felemelkedés és a tér kitöltése. Erre
úgy tekintettünk, mint a beleszületése a rendszerbe és az elvárások már ilyen hamar
befolyással vannak az életre. Ezután megjöttek az építők, akiknek a feladata a teljes testünk
beépítése a falba volt. Rájuk úgy gondoltunk, mint a hozzánk közel álló személyekre,
valamint a társadalom olyan tagjaira, akiknek döntései hatással vannak ránk. Rétegenként
haladtak, felváltva használva az anyagokat és mindkettőnket hasonló ütemben építettek be.
Miután elvégezték a munkájukat, elhagyták a terepet, visszatértek saját személyiségükhöz és
csatlakoztak a nézőkhöz. Ezután vártunk. Engedtük a téglákat nehezedni ránk, hagytuk, hogy
vésődjenek éleik a bőrünkbe, tűrtük a szalmaszálak csiklandozását és szúrását az arcunkon,
éreztük a nap égető sugarait a csupasz hátunkon, ami elől nem tudtunk elbújni. Mikor a fal
szorítása már elviselhetetlenné vált, elkezdtük azt lebontani magunk körül és amint elég
terünk lett hozzá teljesen kitörtünk szorításából. A felszabadultság érzése késleltetve érkezett,
ugyanis először a meggyötörtséget kellett leküzdenünk. Ekkor láttuk meg először egymást, és
így tudatosult bennünk, hogy nem vagyunk egyedül, nem egyedül harcolunk. Szembenéztünk,
biztosítva a másikat a támogatásunkról és tovább indultunk felfedezni saját utunkat. A
legvégén pedig, mint régi barátok, újra összetalálkoztunk, ez egy reményteli pillanat volt, egy
olyan jövőt elképzelve, ahol ki tudunk teljesedni, támogatásra lelünk és megtaláljuk azt az
utat, amit önként járunk.



